钦定古今图书集成/明伦汇编/官常典/第768卷 > 张致远
## 钦定古今图书集成/明伦汇编/官常典/第768卷 > 张致远

按《宋史》本传：“致远，字子猷，南剑州沙县人。宣和三年，
中进士第。宰相范宗尹荐其才，召对，擢为枢密院计
议官。建寇范汝为已降，犹怀反侧，而招安官谢向、陆
棠受贼赂，阴与之通。致远谒告归，知其情，还白执政，
请锄其根枿。于是捕向、棠及制置司属官施宜生付
狱。诏参知政事盖庾为福州宣抚使讨贼，韩世忠副”
之，辟致远为随军机宜文字。贼平，除两浙转运判官，
改广东转运判官，招抚剧盗曾衮等，贼众悉降。绍兴
四年，以监察御史召，未至，除殿中侍御史。时江西帅
胡世将请增和买绢、折纳钱，致远上疏言：“折纳绢钱，
本欲少宽民力，而比旧增半，是欲乘民之急而厚其
敛也。”从之。金人与刘豫分道入寇，宰相赵鼎劝高宗
亲征，朝士尚以为疑，白鼎审处。致远入对，独赞其决。
迁侍御史，言：“聚财养兵，皆出民力，善理财者，宜固邦
本。请罢榷福建盐，精择三司使副，以常平茶盐合为
一官，令计经常，量入为出，先务省节，次及经理。”诏户
部讲究。五年，除户部侍郎，进吏部侍郎，寻复为户部
侍郎，言：“陛下欲富国强兵，大有为于天下，愿诏大臣
力务省节，明禁僭侈。自宫禁始，自朝廷始。额员可减
者减之，司属可并者并之。使州县无妄用，归其馀于
监司；监司无妄用，归其馀于朝廷。朝廷无横费。日积
月聚，惟军须是虑，中兴之业可致也。”除给事中，寻以
母老丐外，以显谟阁待制知台州。朝廷以海寇郑广
未平，改知福州。六年八月，广等降，致远选留四百人，
置营城外，馀遣还业。复遣广讨他郡诸盗，数月悉平。
八年正月，再召为给事中，出知广州。寻以显谟阁待
制致仕。十七年卒，年五十八。致远鲠亮有学识，历台
省、侍从，言论风旨，皆卓然可观。赵鼎尝谓其客曰：“自
鼎再相，除政府外，从官如张致远、常同、胡”寅、张九成、
潘良贵、吕本忠、魏矼皆有士望，他日所守当不渝。识
者谓鼎为“知人”云。